CELEX: 32012H0724(14)
Language: el
Date: 2012-07-10 00:00:00
Title: Σύσταση του Συμβουλίου, της 10ης Ιουλίου 2012 , σχετικά με το εθνικό πρόγραμμα μεταρρυθμίσεων του 2012 της Ιταλίας και την έκδοση γνώμης του Συμβουλίου σχετικά με το πρόγραμμα σταθερότητας της Ιταλίας, 2012-2015

24.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 219/46
            
         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 10ης Ιουλίου 2012
   σχετικά με το εθνικό πρόγραμμα μεταρρυθμίσεων του 2012 της Ιταλίας και την έκδοση γνώμης του Συμβουλίου σχετικά με το πρόγραμμα σταθερότητας της Ιταλίας, 2012-2015
   2012/C 219/14
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Κατόπιν διαβούλευσης με την οικονομική και δημοσιονομική επιτροπή,
   Εκτιμώντας τα ακόλουθα:
   
               (1)
            
            
               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής για την Ευρώπη 2020, μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιάζεται στους νευραλγικούς τομείς στους οποίους απαιτείται δράση, ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.
            
         
               (2)
            
            
               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές τους για την απασχόληση.
            
         
               (3)
            
            
               Στις 12 Ιουλίου 2011, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Ιταλίας για το 2011 και εξέδωσε τη γνώμη του σχετικά με το επικαιροποιημένο πρόγραμμα σταθερότητας της Ιταλίας για την περίοδο 2011-2014.
            
         
               (4)
            
            
               Στις 23 Νοεμβρίου 2011, η Επιτροπή εξέδωσε τη δεύτερη ετήσια επισκόπηση για την ανάπτυξη, η οποία σηματοδοτεί την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, που εδράζεται στη στρατηγική «Ευρώπη 2020». Στις 14 Φεβρουαρίου 2012, η Επιτροπή, βάσει του κανονισμού (ΕΕ) αριθ. 1176/2011, εξέδωσε την Έκθεση του μηχανισμού επαγρύπνησης, στην οποία η Ιταλία κατονομάζεται ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.
            
         
               (5)
            
            
               Την 1η Δεκεμβρίου του 2011, το Συμβούλιο ενέκρινε συμπεράσματα στα οποία καλούσε την επιτροπή κοινωνικής προστασίας να παρουσιάσει, σε συνεργασία με την επιτροπή απασχόλησης και άλλες επιτροπές, τις απόψεις της όσον αφορά δράσεις που συνιστώνται στο πλαίσιο του κύκλου πολιτικής «Ευρώπη 2020». Οι απόψεις αυτές συναπαρτίζουν τη γνώμη της επιτροπής απασχόλησης.
            
         
               (6)
            
            
               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 15 Φεβρουαρίου 2012, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2012 και ψήφισμα σχετικά με τη συμβολή στην ετήσια επισκόπηση της ανάπτυξης 2012.
            
         
               (7)
            
            
               Στις 2 Μαρτίου 2012, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη, φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανεισμού στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.
            
         
               (8)
            
            
               Στις 2 Μαρτίου 2012, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο σύμφωνο για το ευρώ+ να υποβάλουν εγκαίρως τις δεσμεύσεις τους που θα περιληφθούν στα οικεία προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.
            
         
               (9)
            
            
               Στις 30 Απριλίου 2012, η Ιταλία υπέβαλε το οικείο πρόγραμμα σταθερότητας, που καλύπτει την περίοδο 2012-2015, και το εθνικό της πρόγραμμα μεταρρυθμίσεων για το 2012. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν συγχρόνως. Η Επιτροπή αξιολόγησε επίσης στο πλαίσιο εμπεριστατωμένης επισκόπησης, σύμφωνα με το άρθρο 5 του κανονισμού (ΕΚ) αριθ. 1176/2011, αν η Ιταλία επηρεάζεται από μακροοικονομικές ανισορροπίες. Στο πλαίσιο της εμπεριστατωμένης επισκόπησης, η Επιτροπή κατέληξε στο συμπέρασμα ότι η Ιταλία επηρεάζεται από ανισορροπίες, οι οποίες όμως δεν είναι υπερβολικές. Συγκεκριμένα, ενώ το δημόσιο χρέος παρακολουθείται ήδη στενά στο σύμφωνο σταθερότητας και ανάπτυξης, οι μακροοικονομικές εξελίξεις στον τομέα των εξαγωγικών επιδόσεων χρήζουν επίσης προσοχής, ώστε να μειωθεί ο κίνδυνος δυσμενών επιπτώσεων στη λειτουργία της οικονομίας.
            
         
               (10)
            
            
               Με βάση την αξιολόγηση του προγράμματος σταθερότητας σύμφωνα με το άρθρο 5 παράγραφος 1 του κανονισμού (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο, στο οποίο στηρίζεται το εν λόγω πρόγραμμα, είναι εφικτό, υπό την προϋπόθεση ότι δεν θα υποβαθμιστούν περαιτέρω οι όροι της χρηματοοικονομικής αγοράς. Σύμφωνα με τις εαρινές προβλέψεις του 2012 των υπηρεσιών της Επιτροπής, αναμένεται ότι το πραγματικό ΑΕΠ θα μειωθεί έντονα κατά το 2012, αλλά θα ανακάμψει σταδιακά το 2013. Σύμφωνα με τη διαδικασία υπερβολικού ελλείμματος (ΔΥΕ), ο στόχος της δημοσιονομικής πολιτικής που περιγράφεται στο πρόγραμμα σταθερότητας είναι να μειωθεί το έλλειμμα της γενικής κυβέρνησης κάτω του 3 % της αξίας αναφοράς του ΑΕΠ που καθορίζεται στη Συνθήκη μέχρι το 2012, με βάση την περαιτέρω συγκράτηση των δαπανών και τη δημιουργία πρόσθετων εσόδων. Μετά τη διόρθωση του υπερβολικού ελλείμματος, το πρόγραμμα σταθερότητας επιβεβαιώνει τον μεσοπρόθεσμο δημοσιονομικό στόχο (ΜΔΣ) της ισοσκελισμένης δημοσιονομικής κατάστασης από διαρθρωτική άποψη, που αντανακλά κατά τον δέοντα τρόπο τις απαιτήσεις του συμφώνου σταθερότητας και ανάπτυξης. Η Ιταλία προβλέπεται να το κατορθώσει το 2013, δηλαδή κατά ένα έτος νωρίτερα από τον στόχο που τέθηκε στο προηγούμενο πρόγραμμα σταθερότητας, μέσω των μέτρων που ήδη θεσπίστηκαν το 2011-2012. Βάσει του (εκ νέου υπολογισμένου) διαρθρωτικού δημοσιονομικού ισοζυγίου (5), η προβλεπόμενη μέση ετήσια δημοσιονομική προσπάθεια κατά την περίοδο 2010-2012 υπερβαίνει κατά πολύ το 0,5 % του ΑΕΠ που συνιστά το Συμβούλιο στο πλαίσιο της ΔΥΕ. Για το 2013, ο προβλεπόμενος ρυθμός προσαρμογής από διαρθρωτική άποψη επιτρέπει την επίτευξη του ΜΔΣ από την Ιταλία κατά το εν λόγω έτος και ο προβλεπόμενος ρυθμός αύξησης των δημόσιων δαπανών, λαμβανομένων υπόψη των διακριτικών μέτρων εσόδων, ανταποκρίνεται στο κριτήριο δαπανών του συμφώνου σταθερότητας και ανάπτυξης.
               Το πρόγραμμα σταθερότητας προβλέπει ότι ο δείκτης του δημόσιου χρέους θα κορυφωθεί το 2012 και θα αρχίσει να μειώνεται με επιταχυνόμενο ρυθμό στη συνέχεια, δεδομένου ότι το πρωτογενές πλεόνασμα αυξάνεται. Κατά την περίοδο 2013-2014, η Ιταλία θα διανύει μεταβατική φάση και τα δημοσιονομικά σχέδιά της θα πρέπει να εξασφαλίσουν ικανοποιητική πρόοδο όσον αφορά την τήρηση του κριτηρίου μείωσης του χρέους, όπως επίσης επιβεβαιώνεται στις εαρινές προβλέψεις του 2012 των υπηρεσιών της Επιτροπής. Σύμφωνα με τα σχέδια της Ιταλίας, το κριτήριο μείωσης του χρέους θα τηρηθεί στο τέλος της μεταβατικής περιόδου (2015). Για να επιτευχθούν τα προαναφερθέντα αποτελέσματα όσον αφορά το έλλειμμα και το χρέος, τα διορθωτικά μέτρα που εγκρίθηκαν το 2010-2011 θα πρέπει να τύχουν αυστηρής και πλήρους δημοσιονομικής εφαρμογής.
            
         
               (11)
            
            
               Όσον αφορά το φορολογικό πλαίσιο, το ιταλικό Κοινοβούλιο ενέκρινε νομοσχέδιο για την ενσωμάτωση κανόνα περί ισοσκελισμένου προϋπολογισμού στο ιταλικό Σύνταγμα. Θα χρειαστεί να θεσπιστεί νομοθεσία εφαρμογής, στην οποία θα προσδιορίζονται τα κύρια χαρακτηριστικά του κανόνα, δηλαδή οι λεπτομερείς διευθετήσεις εφαρμογής και οι κατάλληλοι μηχανισμοί διόρθωσης και ρήτρες διαφυγής, καθώς και ο απαραίτητος συντονισμός μεταξύ των διαφορετικών κυβερνητικών επιπέδων. Η κυβέρνηση ανέλαβε τη δέσμευση να βελτιώσει σταθερά την αποτελεσματικότητα και την ποιότητα των δημόσιων δαπανών διενεργώντας εμπεριστατωμένες επισκοπήσεις σε όλα τα κυβερνητικά επίπεδα. Στις επισκοπήσεις θα πρέπει επίσης να δίνεται προτεραιότητα στα κονδύλια δαπανών που ευνοούν την ανάπτυξη. Με τον ίδιο στόχο, πραγματοποιείται ο αναπροσανατολισμός της χρήσης των διαρθρωτικών ταμείων μέσω μέτρων που λήφθηκαν τον Μάρτιο του 2011 και με το σχέδιο δράσης συνοχής για το 2011 του Νοεμβρίου, το οποίο επίσης έχει ως στόχο να επιταχύνει την απορρόφηση των πόρων των διαρθρωτικών ταμείων. Ωστόσο, σημαντικές ελλείψεις σε ό,τι αφορά τη διοικητική ικανότητα, κυρίως στις περιφέρειες σύγκλισης, εξακολουθούν να παρεμποδίζουν την απορρόφηση πόρων.
            
         
               (12)
            
            
               Η διάρθρωση του φορολογικού συστήματος και το υψηλό επίπεδο της φοροδιαφυγής και της λαθραίας εργασίας έχουν επηρεάσει αρνητικά τις οικονομικές επιδόσεις της χώρας. Η φορολογική συμμόρφωση και η διακυβέρνηση επηρεάζονται επίσης από ένα ευρύ φάσμα φορολογικών δαπανών και περίπλοκες και επαχθείς διοικητικές διαδικασίες. Η μερική μετατόπιση της φορολογικής επιβάρυνσης από τους παράγοντες της παραγωγής στους παράγοντες της κατανάλωσης και της ιδιοκτησίας, σε νομοθετικές μεταρρυθμίσεις που έχουν ήδη θεσπιστεί, αποτελεί σημαντικό πρώτο βήμα για να καταστεί η δομή της φορολογίας φιλικότερη προς την ανάπτυξη, αλλά απαιτείται μια περαιτέρω μετατόπιση, ενώ ταυτόχρονα θα πρέπει να λαμβάνονται υπόψη οι επιδράσεις κατανομής.
            
         
               (13)
            
            
               Η συμφωνία των κοινωνικών εταίρων του Ιουνίου του 2011 για τη μεταρρύθμιση του πλαισίου των μισθολογικών διαπραγματεύσεων έλαβε τη μορφή νομοθεσίας. Θα πρέπει να επιτρέπει την ευρύτερη χρήση συμβάσεων σε επίπεδο επιχειρήσεων, στις οποίες να λαμβάνονται καλύτερα υπόψη οι ανάγκες των ειδικών παραγωγικών δραστηριοτήτων, αυτό δε θα πρέπει να τύχει παρακολούθησης. Ωστόσο, για να ρυθμιστεί πλήρως το ζήτημα του δυναμικότερου ονομαστικού κόστους εργασίας ανά μονάδα προϊόντος σε σύγκριση με αυτό των εμπορικών εταίρων της, που αποτελεί παράγοντα για την απώλεια της ανταγωνιστικότητας της Ιταλίας, το σύστημα των μισθολογικών διαπραγματεύσεων θα πρέπει να βελτιωθεί περαιτέρω, ώστε να επιτρέπει περισσότερο ευέλικτες ρυθμίσεις και σε εθνικό τομεακό επίπεδο. Τον Απρίλιο του 2012, η κυβέρνηση πρότεινε μια φιλόδοξη μεταρρύθμιση της αγοράς εργασίας για να δώσει λύση στις μακροχρόνιες προκλήσεις στην ιταλική αγορά εργασίας, συμπεριλαμβανομένου του κατακερματισμού της. Η μεταρρύθμιση αυτή χρειάζεται να εγκριθεί επειγόντως, ώστε να εξασφαλιστεί ότι ο στόχος και το επίπεδο φιλοδοξίας της παραμένουν ανάλογο της πρόκλησης που θέτει η ιταλική αγορά εργασίας. Η κλίμακα και η αποτελεσματικότητα της απελευθέρωσης του συστήματος υπηρεσιών απασχόλησης θα πρέπει να παρακολουθείται εκ του σύνεγγυς.
            
         
               (14)
            
            
               Παρά τις προσπάθειες που καταβάλλονται για τη βελτίωση της απασχολησιμότητας των γυναικών, κυρίως με την παροχή στοχοθετημένων φορολογικών κινήτρων, το ποσοστό απασχόλησης των γυναικών στην Ιταλία είναι σημαντικά μικρότερο (46,5 % το 2011) από τον μέσο όρο της ΕΕ των 27 (58,5 % το 2011). Χρειάζεται περαιτέρω δράση για τις εγκαταστάσεις φροντίδας των παιδιών και των ηλικιωμένων. Η πρόκληση είναι ιδιαίτερα μεγάλη για τις γυναίκες μεγαλύτερης ηλικίας που εργάζονται στον ιδιωτικό τομέα, δεδομένου ότι η ηλικία συνταξιοδότησης για τις γυναίκες θα αυξηθεί κατά πέντε έτη μεταξύ του 2012 και του 2018.
            
         
               (15)
            
            
               Η ανεργία των νέων στην Ιταλία ανήλθε σε 29,1 % κατά μέσο όρο το 2011 και αυξήθηκε περισσότερο κατά τους πρώτους μήνες του 2012. Το ποσοστό ανεργίας, ιδίως, μεταξύ των πτυχιούχων τριτοβάθμιας εκπαίδευσης είναι υψηλό και υπάρχει αναντιστοιχία μεταξύ των κεκτημένων δεξιοτήτων και αυτών που χρειάζεται η αγορά εργασίας. Η προώθηση της μαθητείας ως κύριου λιμένα εισόδου στην αγορά εργασίας είναι ευπρόσδεκτη, αλλά απαιτεί την εφαρμογή των κατάλληλων μέσων, όπως ένα νέο σύστημα επαγγελματικών και εκπαιδευτικών προτύπων και καθεστώτα πιστοποίησης των δεξιοτήτων. Η Επιτροπή συνέστησε ομάδα δράσης για τον αναπρογραμματισμό των ταμείων συνοχής προς την κατεύθυνση μέτρων που στηρίζουν την απασχόληση των νέων και την ανάπτυξη των μικρομεσαίων επιχειρήσεων (ΜΜΕ).
            
         
               (16)
            
            
               Το ποσοστό πρόωρης διακοπής της σχολικής εκπαίδευσης ανέρχεται στο 18,8 % σε εθνικό επίπεδο, με έντονες περιφερειακές διακυμάνσεις, και έχει αρνητικές επιπτώσεις στην ανεργία των νέων. Θα πρέπει να αναληφθεί περισσότερο στοχοθετημένη και συντονισμένη δράση για να αντιμετωπιστεί η πρόκληση της πρόωρης διακοπής της σχολικής εκπαίδευσης με συνδυασμό προληπτικών, παρεμβατικών και αντισταθμιστικών μέτρων. Η χαμηλή απόδοση του συστήματος της τριτοβάθμιας εκπαίδευσης θα πρέπει να αντιμετωπισθεί, μεταξύ άλλων, με την πλήρη εφαρμογή της μεταρρύθμισης των πανεπιστημίων του 2010 και την ενίσχυση της σχέσης μεταξύ απόδοσης των επιδόσεων των πανεπιστημίων και της παροχής δημόσιας χρηματοδότησης.
            
         
               (17)
            
            
               Η Ιταλία έχει εγκρίνει σημαντικά μέτρα για την απελευθέρωση των υπηρεσιών, ιδίως των επαγγελματικών, και τη βελτίωση του ανταγωνισμού στις βιομηχανίες δικτύου. Ωστόσο, πολλαπλές προκλήσεις εξακολουθούν να υπάρχουν στους τομείς της ενέργειας και των μεταφορών, ιδίως στους σιδηροδρόμους και τους λιμένες, όπου η συμφόρηση των υποδομών και της αγοράς παραμένει σημαντική.
            
         
               (18)
            
            
               Μολονότι ορισμένα μέτρα έχουν ήδη εγκριθεί για να προωθηθεί η απλούστευση των διοικητικών διαδικασιών, το επιχειρηματικό περιβάλλον στην Ιταλία παραμένει πολυσύνθετο. Το δικαστικό σύστημα, ιδίως, πάσχει από σειρά ανεπαρκειών από άποψη χρησιμοποίησης των πόρων, διαδικασιών και θεσμικής οργάνωσης, οι οποίες αντικατοπτρίζονται στις χαμηλές επιδόσεις του ιταλικού συστήματος αστικής δικαιοσύνης, ιδίως όσον αφορά την υπερβολική διάρκεια του χρόνου εκδίκασης και τη συσσώρευση εκκρεμών δικαστικών υποθέσεων.
            
         
               (19)
            
            
               Η πρόσβαση των ΜΜΕ στη χρηματοδότηση είναι δύσκολη και η ένταση επιχειρηματικού κεφαλαίου είναι χαμηλή. Τον Δεκέμβριο του 2011 θεσπίστηκε μέτρο για την Έκπτωση νέου Μετοχικού Κεφαλαίου (ΕΜΚ), που επιτρέπει στις εταιρείες να αφαιρούν από το φορολογητέο εισόδημα την πλασματική απόδοση των νέων εισφορών μετοχικού κεφαλαίου. Αυτό αναμένεται να διευκολύνει την αύξηση, αφενός, του μεγέθους των ΜΜΕ και, αφετέρου, των επενδύσεων στην καινοτομία. Ενώ ελήφθησαν ορισμένα μέτρα για την προώθηση της ιδιωτικής έρευνας και ανάπτυξης (Ε&Α) και, συγκεκριμένα, μέτρα αναχρηματοδότησης των πιστώσεων φόρου για επιχειρηματικές επενδύσεις στην έρευνα, η ένταση παραμένει σε χαμηλά επίπεδα και η εφαρμογή έργων καινοτόμου χαρακτήρα είναι περιορισμένη.
            
         
               (20)
            
            
               Η Ιταλία έχει αναλάβει σειρά δεσμεύσεων στο πλαίσιο του συμφώνου για το ευρώ+. Οι δεσμεύσεις αυτές, όπως και η εφαρμογή των δεσμεύσεων που υποβλήθηκαν το 2011, αφορούν τη στήριξη της απασχόλησης, τη βελτίωση της ανταγωνιστικότητας, την τόνωση της διατηρησιμότητας των δημόσιων οικονομικών και την ενίσχυση της χρηματοοικονομικής σταθερότητας. Η Επιτροπή αξιολόγησε την εφαρμογή των δεσμεύσεων του συμφώνου για το ευρώ+. Τα αποτελέσματα της αξιολόγησης αυτής έχουν ληφθεί υπόψη στις παρακάτω συστάσεις.
            
         
               (21)
            
            
               Στο πλαίσιο του Ευρωπαϊκού Εξαμήνου, η Επιτροπή πραγματοποίησε ολοκληρωμένη ανάλυση της οικονομικής πολιτικής της Ιταλίας. Αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων και υπέβαλε εμπεριστατωμένη επισκόπηση. Έλαβε υπόψη όχι μόνο τη χρησιμότητά τους την άσκηση διατηρήσιμης δημοσιονομικής και κοινωνικοοικονομικής πολιτικής στην Ιταλία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της εισαγωγής σε μελλοντικές εθνικές αποφάσεις εισροών επιπέδου ΕΕ. Οι συστάσεις της Επιτροπής βάσει του Ευρωπαϊκού Εξαμήνου αποτυπώνονται στις συστάσεις 1 έως 6 κατωτέρω.
            
         
               (22)
            
            
               Υπό το πρίσμα της παρούσας αξιολόγησης, το Συμβούλιο εξέτασε το πρόγραμμα σταθερότητας και η γνώμη του (6) αντικατοπτρίζεται ιδίως στη σύσταση 1 κατωτέρω.
            
         
               (23)
            
            
               Με βάση τα αποτελέσματα της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις του βάσει του άρθρου 6 του κανονισμού (ΕΚ) αριθ. 1176/2011 αντικατοπτρίζονται στις συστάσεις 1, 4, 5 και 6 παρακάτω,
            
         ΣΥΝΙΣΤΑ ότι η Ιταλία πρέπει να αναλάβει δράση κατά την περίοδο 2012-2013, ώστε:
   
               1.
            
            
               Να εφαρμόσει τη δημοσιονομική στρατηγική όπως αυτή σχεδιάστηκε και να εξασφαλίσει τη διόρθωση του υπερβολικού ελλείμματος κατά το 2012. Να εξασφαλίσει τα προβλεπόμενα διαρθρωτικά πρωτογενή πλεονάσματα, ώστε από το 2013 ο δείκτης του χρέους προς το ΑΕΠ να αρχίσει να μειώνεται. Να εξασφαλίσει τη δέουσα πρόοδο όσον αφορά την επίτευξη του ΜΔΣ και ταυτόχρονα να εξασφαλίσει την τήρηση του κριτηρίου δαπανών και να επιτύχει επαρκή πρόοδο όσον αφορά την τήρηση του κριτηρίου μείωσης του χρέους.
            
         
               2.
            
            
               Να εξασφαλίσει ότι ο προσδιορισμός στην εκτελεστική νομοθεσία των κύριων χαρακτηριστικών του κανόνα περί ισοσκελισμένου προϋπολογισμού που θεσπίζεται στο Σύνταγμα, συμπεριλαμβανομένων των κατάλληλων μηχανισμών συντονισμού με την τοπική αυτοδιοίκηση, συνάδει με το πλαίσιο της ΕΕ. Να επιδιώξει τη βιώσιμη βελτίωση της αποτελεσματικότητας και της ποιότητας των δημόσιων δαπανών μέσω, αφενός, της προβλεπόμενης επισκόπησης των δαπανών και, αφετέρου, της εφαρμογής του σχεδίου δράσης συνοχής για το 2011, ώστε να επιτύχει τη βελτίωση της απορρόφησης και της διαχείρισης των κονδυλίων της ΕΕ, ιδίως στη Νότια Ιταλία.
            
         
               3.
            
            
               Να αναλάβει περαιτέρω δράση για την αντιμετώπιση της ανεργίας των νέων, βελτιώνοντας, μεταξύ άλλων, τη σχέση της εκπαίδευσης με την αγορά εργασίας και διευκολύνοντας τη μετάβαση στην εργασία, επίσης μέσω της παροχής κινήτρων για τη δημιουργία νέων επιχειρήσεων και για την πρόσληψη υπαλλήλων. Να επιβάλει την αναγνώριση ικανοτήτων και πιστοποιητικών σε εθνικό επίπεδο για να προωθήσει την εργασιακή κινητικότητα. Να λάβει μέτρα για να μειώσει τα ποσοστά εγκατάλειψης των σπουδών τριτοβάθμιας εκπαίδευσης και να καταπολεμήσει την πρόωρη διακοπή της σχολικής εκπαίδευσης.
            
         
               4.
            
            
               Να δώσει προτεραιότητα στην έγκριση της μεταρρύθμισης της αγοράς ώστε να αντιμετωπίσει τον κατακερματισμό της αγοράς εργασίας και να καθιερώσει ένα ολοκληρωμένο καθεστώς για το επίδομα ανεργίας. Να αναλάβει περαιτέρω δράση για την παροχή κινήτρων όσον αφορά τη συμμετοχή των γυναικών στην αγορά εργασίας, ιδίως με την πρόβλεψη εγκαταστάσεων για τη φροντίδα των παιδιών και των ηλικιωμένων. Να παρακολουθήσει και, εφόσον χρειαστεί, να ενισχύσει την εφαρμογή του νέου πλαισίου καθορισμού των μισθών, ούτως ώστε να συντελέσει στην ευθυγράμμιση της αύξησης των μισθών με την παραγωγικότητα σε επίπεδο τομέων και επιχειρήσεων.
            
         
               5.
            
            
               Να συνεχίσει να καταπολεμά τη φοροδιαφυγή. Να συνεχίσει να καταπολεμά την παραοικονομία και τη λαθραία εργασία, για παράδειγμα, κλιμακώνοντας τους ελέγχους και τις επαληθεύσεις. Να λάβει μέτρα για να μειώσει το πεδίο των φορολογικών απαλλαγών, εξαιρέσεων και μειωμένων συντελεστών ΦΠΑ και να απλοποιήσει τον φορολογικό κώδικα. Να αναλάβει περαιτέρω δράση ώστε να μετατεθεί το φορολογικό βάρος από το κεφάλαιο και την εργασία στην ιδιοκτησία, στην κατανάλωση και στο περιβάλλον.
            
         
               6.
            
            
               Να εφαρμόσει τα εγκεκριμένα μέτρα απελευθέρωσης και απλούστευσης στον τομέα των υπηρεσιών. Να λάβει περαιτέρω μέτρα για να βελτιώσει, αφενός, την πρόσβαση των επιχειρήσεων δικτύου στην αγορά και, αφετέρου, την ικανότητα των υποδομών και τις διασυνδέσεις. Να απλοποιήσει περαιτέρω το κανονιστικό πλαίσιο για τις επιχειρήσεις και να αναβαθμίσει τη διοικητική ικανότητα. Να βελτιώσει την πρόσβαση στα χρηματοπιστωτικά μέσα, ιδίως στο μετοχικό κεφάλαιο, για τη χρηματοδότηση της επέκτασης επιχειρήσεων και της καινοτομίας. Να εφαρμόσει την προβλεπόμενη αναδιοργάνωση του συστήματος απονομής δικαιοσύνης σε αστικές υποθέσεις και να προωθήσει τη χρήση των μηχανισμών εξωδικαστικής επίλυσης των διαφορών.
            
         
      Βρυξέλλες, 10 Ιουλίου 2012.
      
         
            Για το Συμβούλιο
         
         
            Ο Πρόεδρος
         
         Β. ΣΙΑΡΛΉ
      
   
   
      (1)  ΕΕ L 209 της 2.8.1997, σ. 1.
   
      (2)  ΕΕ L 306 της 23.11.2011, σ. 25.
   
      (3)  Διατηρούνται για το 2012 με την απόφαση 2012/238/ΕΕ του Συμβουλίου, της 26ης Απριλίου 2012, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 119 της 4.5.2012, σ. 47).
   
      (4)  ΕΕ C 215 της 21.7.2011, σ. 4.
   
      (5)  Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από τις υπηρεσίες της Επιτροπής βάσει των πληροφοριών που παρέχονται στο πρόγραμμα, χρησιμοποιώντας την από κοινού συμφωνηθείσα μεθοδολογία.
   
      (6)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.